b'\n_START_ARTICLE_\nArmstrong Siddeley Cheetah\n_START_SECTION_\nArendus ja tootmine\n_START_PARAGRAPH_\nCheetah loomisel v\xc3\xb5eti aluseks ennast juba t\xc3\xb5estanud Lynx mootor, millele paigutati suurema l\xc3\xa4bim\xc3\xb5\xc3\xb5duga Armstrong Siddeley Panther mootori silindrid. Kolvik\xc3\xa4ik j\xc3\xa4i endiseks. Esialgu toodeti vaid reduktorita mootoreid, hilisemad mootori versioonid said omale ka erinevate \xc3\xbclekannetega reduktorid. Samuti kasutati hilisematel mootoritel puhu\xc3\xb5hu tekitamiseks mitmeid erinevaid tsentrifugaalpuhureid._NEWLINE_Cheetah leidis peamiselt kasutust erinevate \xc3\xb5ppe-treeninglennukite j\xc3\xb5uallikana, tuntumad neist Avro Anson ja Airspeed Oxford. \xc3\x9cks Cheetah mootoritega Avro Anson oli mitmemootoriliste lennukite meeskondade v\xc3\xa4lja\xc3\xb5petamiseks kasutusel ka Eesti lennuv\xc3\xa4es. Oma p\xc3\xb5hikonstruktsioonilt j\xc3\xa4i mootor kogu tootmise jooksul muutmatuks, kuni 1948. aastani valmis \xc3\xbcle 37 200 mootori. Mootori t\xc3\xb6\xc3\xb6kindlust n\xc3\xa4itab, et tegemist oli esimese mootoriga, mis sertifitseeriti 1200 tunniks t\xc3\xb6\xc3\xb6ks esimese t\xc3\xa4ishoolduseni.'